นครหลวงเปิดช่องลุยจีน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

แก้กองทุนไชน่าซื้อได้ทุกวัน จังหวะหุ้นลงซื้อเฉลี่ยต้นทุน
โพสต์ทูเดย์ — บลจ.นครหลวงไทย ปลดล็อกกองทุนหุ้นจีน เปิดให้ซื้อขายได้ทุกวันทำการ เพิ่มโอกาสลงทุนช่วงหุ้นจีนร่วงจากมาตรการคุมเข้ม
นายธีรพันธุ์ จิตตาลาน กรรมการผู้จัดการ บริษัทหลักทรัพย์จัดการกองทุน (บลจ.) นครหลวงไทย เปิดเผยว่า บริษัทมีแผนที่จะแก้ไขโครงการกองทุนเปิดนครหลวงไทย China Fund โดยเปิดให้นักลงทุนซื้อขายหน่วยลงทุนได้ทุกวันทำการ เพื่อเป็นทางเลือกให้นักลงทุนเข้าลงทุนหุ้นจีน
ทั้งนี้ จากปัจจุบันกองทุนเปิดนครหลวงไทย China Fund ลงทุนในหน่วยลงทุนของกองทุน Hang Seng HShare Index ETF ซึ่งจดทะเบียนซื้อขายในตลาดหลักทรัพย์ฮ่องกง จะเลิกโครงการหรือรับซื้อคืนอัตโนมัติเมื่อกองทุนอายุครบ 1 ปี หรือเมื่อมูลค่าหน่วยลงทุนมีมูลค่าไม่ต่ำกว่า 11.50 บาท/หน่วย เป็นเวลา 3 วันทำการติดต่อกัน หรือกำไร 15% แล้วแต่เหตุการณ์ใดจะเกิดก่อน 
อย่างไรก็ตาม ช่วงที่ผ่านมาราคาหุ้นจีนปรับตัวลดลงจากมาตรการควบ คุมสินเชื่อของธนาคารที่ออกมา ทำให้นักลงทุนกังวลเรื่องการเติบโตเศรษฐ กิจของจีน ทำให้ ณ วันที่ 5 มี.ค. 2553 กองทุนเปิดนครหลวงไทย China Fund มีมูลค่าสินทรัพย์สุทธิ 30.99 ล้านบาท มูลค่าต่อหน่วย 9.70352 บาท จากวันจัดตั้งปลายเดือน ก.ย. 2552
นายธีรพันธุ์ กล่าวว่า แม้ทางการจีนจะออกมาตรการต่างๆ เพื่อลดความร้อนแรงของเศรษฐกิจลง แต่มองว่าเป็นเรื่องที่ดี เพราะปัจจุบันจีนมีกำลังการผลิตเกินความต้องการอยู่มาก ทำให้ทางการต้องสั่งให้ธนาคารพาณิชย์ต้องสำรองเงินเพิ่ม เพื่อควบคุมการผลิตไม่ให้โตเกินไป โดยมองว่าจีนจากโตปีละประมาณ 10% อาจลดลงเหลือ 9% ก็ยังสูง 
“โกลด์แมน แซคส์และกรีนสแปน ไม่กังวลเรื่องเศรษฐกิจโลก แต่กังวลนโยบายของภาครัฐในการถอนมาตรการความช่วยเหลือมากกว่า และยังมองว่าเอเชียยังเป็นผู้นำในการเติบโตเศรษฐกิจ” นายธีรพันธุ์ กล่าว
ก่อนหน้านี้ บลจ.ไอเอ็นจี คาดว่าไตรมาสแรกของปีนี้ ตลาดหุ้นจีนอาจอยู่ในช่วงของการปรับฐานและมีการปรับตัวเพิ่มขึ้นเป็นระยะ เนื่องจากนักลงทุนยังกังวลนโยบายทางการเงินที่อาจจะเข้มงวดมากขึ้นและการปรับอัตราดอกเบี้ยของธนาคารกลางจีน แต่ตัวเลขเศรษฐกิจที่ยังมีแนวโน้มดีต่อเนื่องจึงเป็นโอกาสสำหรับลงทุนหุ้นกลุ่มเกรทเทอร์ ไชน่าซึ่งนอกจากหุ้นจีนแล้วยังมีไต้หวันและฮ่องกง